**

*Αθήνα, 5 Αυγούστου 2025*

**ΕΡΩΤΗΣΗ**

**Προς την κυρία Υπουργό Παιδείας, Θρησκευμάτων και Αθλητισμού**

**Θέμα: Ακύρωση της μισθολογικής εξέλιξης παλαιών ιδιωτικών εκπαιδευτικών μέσω καταχρηστικής κατανομής ωραρίου – Τι προτίθεται να πράξει το Υπουργείο;**

Η Ομοσπονδία Ιδιωτικών Εκπαιδευτικών Λειτουργών Ελλάδας (ΟΙΕΛΕ) έχει δημοσιοποιήσει σειρά τεκμηριωμένων καταγγελιών και νομικών γνωμοδοτήσεων, οι οποίες αποκαλύπτουν τη συστηματική παραβίαση των θεμελιωδών διατάξεων της εργατικής και εκπαιδευτικής νομοθεσίας στα ιδιωτικά σχολεία της χώρας.

Όπως προκύπτει από τις πρόσφατες γνωμοδοτήσεις των έγκριτων νομικών Γ. Μελισσάρη και Αντ. Ρουπακιώτη, παραβιάζεται κατά συρροή η υποχρέωση των ιδιωτικών σχολείων να κατανέμουν κατά προτεραιότητα το πλήρες διδακτικό και εργασιακό ωράριο στους ήδη υπηρετούντες εκπαιδευτικούς, πριν από οποιαδήποτε νέα πρόσληψη. Η παράλειψη αυτής της υποχρέωσης, σύμφωνα με τις γνωμοδοτήσεις, παραβιάζει τα άρθρα 27 και 30 του Ν. 682/1977, τον Ν. 1566/1985, τον Ν. 4808/2021 και παγία νομολογία του ΣτΕ.

Συγκεκριμένα, η πρακτική που ακολουθούν δεκάδες ιδιωτικά σχολεία συνίσταται στην καταχρηστική διατήρηση παλαιότερων εκπαιδευτικών με μειωμένο ωράριο (και άρα με μειωμένες αποδοχές και δικαιώματα), ενώ παράλληλα προχωρούν σε προσλήψεις νέων εκπαιδευτικών για την κάλυψη των ίδιων ωρών. Αυτό συνεπάγεται καταστρατήγηση της βασικής αρχής της εργατικής νομοθεσίας και της ισονομίας μεταξύ των εργαζομένων.

Επιπλέον, όπως επισημαίνεται στην ανακοίνωση της ΟΙΕΛΕ, η καταστρατήγηση της υποχρέωσης συμπλήρωσης του πλήρους ωραρίου συνδέεται άρρηκτα με την αναστολή της μισθολογικής ωρίμανσης των παλαιότερων εκπαιδευτικών, οδηγώντας σε διαρκή οικονομική υποβάθμιση και επαγγελματική απαξίωση, αντίθετα με την αρχή της ίσης μεταχείρισης και της αναγνώρισης της προϋπηρεσίας.

**Επειδή** όπως τεκμηριώνεται από τις νομικές γνωμοδοτήσεις, η τακτική αυτή είναι παράνομη, αντιπαιδαγωγική και διαβρωτική για τον ρόλο του σχολείου ως μορφωτικού και παιδαγωγικού θεσμού.

**Επειδή** η αποκατάσταση της νομιμότητας των σχολείων και της αξιοπρέπειας των εκπαιδευτικών, αποτελεί προϋπόθεση για ένα ποιοτικό και δημοκρατικό σύστημα εκπαίδευσης, ανεξαρτήτως ιδιοκτησιακού καθεστώτος,

**Ερωτάται η κυρία Υπουργός Παιδείας:**

1. Προτίθεται να διενεργήσει στοχευμένους και εκτεταμένους ελέγχους στα ιδιωτικά σχολεία για την τήρηση της υποχρέωσης προτεραιότητας στη συμπλήρωση του πλήρους ωραρίου των ήδη υπηρετούντων εκπαιδευτικών; Αν ναι, πότε;
2. Προτίθεται το Υπουργείο να διασφαλίσει την αποκατάσταση της μισθολογικής ωρίμανσης και των προσαυξήσεων που συνδέονται με την αρχαιότητα και τη συμπλήρωση πλήρους ωραρίου, ώστε να προστατευτεί η επαγγελματική εξέλιξη των ιδιωτικών εκπαιδευτικών;
3. Θα προχωρήσει το Υπουργείο σε αυστηροποίηση του θεσμικού πλαισίου, με ρητές κυρώσεις για τα ιδιωτικά σχολεία που παραβιάζουν την υποχρέωση προτεραιότητας στη συμπλήρωση του ωραρίου;
4. Υπάρχει πρόθεση να αξιοποιηθούν οι γνωμοδοτήσεις Ρουπακιώτη και Μελισσάρη ως βάση για την αποκατάσταση της έννομης τάξης στον χώρο της ιδιωτικής εκπαίδευσης;

**Η ερωτούσα βουλευτής
Μάλαμα Κυριακή**